**H οικογένεια**

**Πρόλογος** Στη σύγχρονη εποχή ο θεσμός της οικογένειας, άλλοτε θεμέλιος λίθος της κοινωνίας, υφίσταται πολύπλευρες και σύνθετες αλλαγές . Άλλες απειλούν να τη διαλύσουν και άλλες επιχειρούν την ανανέωσή της . Η προσαρμογή της σύγχρονης μορφής οικογένειας στα νέα δεδομένα γίνεται με αργούς ρυθμούς, μέσα από συγκρούσεις αλλά και πολλές κατακτήσεις .

Η κοινωνία μας περνά ένα στάδιο ταχύτατων μεταλλαγών και ανακατατάξεων, όπου αμφισβητούνται αξίες και θεσμοί. Σήμερα οι θεσμοί έχουν γίνει πολύμορφοι και σύνθετοι, ενώ όσοι άντεξαν στο χρόνο μετασχηματίστηκαν για ν΄αμυνθούν στις νέες συνθήκες ζωής. Τον αντίκτυπο αυτών των κοινωνικών αλλαγών υπέστη και ένας θεσμός πανάρχαιος, ο οικογενειακός, που στις μέρες μας διέρχεται βαθιά κρίση όσον αφορά τη δύναμη και το ρόλο του.Η σπουδαιότητά του αναγνωρίστηκε από πολύ παλιά και αναγνωρίζεται και σήμερα. Γι΄αυτό το λόγο οι κοινωνίες περιέβαλαν και με νομικό χαρακτήρα το γάμο και την οικογένεια, για να την καταστήσουν δεσμό όσο το δυνατό πιο σταθερό και αρραγή.

**Ποιες είναι οι λειτουργίες που επιτελεί η οικογένεια**

* Η οικογένεια αποτελεί το πρώτο περιβάλλον, κοινωνικό σχήμα με το οποίο έρχεται σε επαφή ο άνθρωπος. Συμβάλλει στην **βιολογική διαιώνιση** και αναπαραγωγή του ανθρώπινου είδους, παρέχει **ασφάλεια και προστασία**στα μέλη της ενώ καλύπτει  τις **υλικές ανάγκες** μέσω της  οικονομικής εξασφάλισης των μελών της, ικανοποιούνται δηλαδή **οι πρωταρχικές ανάγκες** του ανθρώπου όπως η τροφή, η παροχή στέγης, η ένδυση-υπόδηση, η εκπαίδευση κλπ.).
* Αυτή η λειτουργία έχει ως αποτέλεσμα τη **διαμόρφωση υγιούς κλίματος διαβίωσης**, την ασφάλεια και τη σταθερότητα. Ταυτόχρονα, προσφέρει **συναισθηματική κάλυψη**, ψυχική ανατροφοδότηση, καλλιέργεια  θετικών συναισθημάτων όπως αγάπη, στοργή, κλπ. Προκύπτει λοιπόν, ως επιδιωκόμενο αποτέλεσμα και η συναισθηματική ασφάλεια των μελών.
* Απότοκο αυτής αποτελεί η ολοκληρωμένη νοητική ανάπτυξη του ατόμου ( διαμόρφωση κρίσης,ενίσχυση  της μνήμης, της φαντασίας, της παρατηρητικότητας, της αντίληψης). Επίσης, το παιδί φέρει ορισμένες έμφυτες καταβολές και κλίσεις, οι οποίες, για να έρθουν στην επιφάνεια και να αναπτυχθούν, έχουν ανάγκη από τα κατάλληλα ερεθίσματα. Η οικογένεια λοιπόν, με τη συμπεριφορά της καθορίζει αν θα ανασύρει στην επιφάνεια ή θα καταστείλει τις τάσεις αυτές.
* Βέβαια, η οικογένεια ασκεί καθοριστική επίδραση στο νέο άνθρωπο ως προς τη χάραξη των στόχων του, την έκταση και τα όρια της φιλοδοξίας του, τόσο στον προσωπικό όσο και στον επαγγελματικό τομέα.
* Επίσης στα πλαίσια της οικογένειας συντελείται **η απόκτηση γνώσεων, ηθικών αξιών , η διατήρηση ηθών κι εθίμων**. Μεταλαμπαδεύονται  παραδόσεις , θρησκευτικές αξίες και διαμορφώνεται η  εθνική ταυτότητα των νέω .
* Το άτομο αποκτά, κατ’αυτόν τον τρόπο, **εθνική συνείδηση** και κατακτά την **μητρική γλώσσα** , κατ’επέκταση γνωρίζει στοιχειώδη στοιχεία της ιστορίας του τόπου του. Άρα κάθε νέο μέλος της οικογένειας οδηγείται σταδιακά στην **αυτογνωσία** και στη **διαμόρφωση της προσωπικότητάς του**. Αν λάβουμε υπόψη μας ότι η ανάπτυξη της προσωπικότητας σημαίνει επιτυχή συνδυασμό ανάπτυξης σωματικών δυνάμεων και ηθικοπνευματικών, νοητικών και συναισθηματικών στοιχείων, τότε η οικογένεια είναι εκείνη που θα δώσει τα πρώτα ερεθίσματα για την ανάπτυξη αυτών των στοιχείων.
* Η οικογένεια ως πρωταρχική μορφή κοινωνικού συνόλου,  συμβάλλει στην **ομαλή κοινωνικοποίηση**των νέων μελών και στην ένταξη τους  στην κοινωνία. Ο πρώτος φορέας κοινωνικοποίησης είναι η οικογένεια. Μέσα στους κόλπους της διαμορφώνεται η πνευματική ανάπτυξη, η λογική και η κρίση του ανθρώπου. Η οικογένεια του μεταδίδει επίσης την ιδεολογία της, την κοσμοθεωρία της: Μαθαίνει στον άνθρωπο κανόνες συμπεριφοράς, αφού ενσαρκώνει κοινωνικά πρότυπα και αξίες. Μέσα στην οικογένεια το παιδί αξιολογεί και αξιολογείται, κρίνει τις δυνάμεις του και μαθαίνει να αγωνίζεται για την επίτευξη των στόχων του.

***Η παλαιότερη οικογένεια***

* Είχε μεγάλο συναισθηματικό δέσιμο
* Ήταν όλη η οικογένεια μαζεμένη γύρω απ’ το οικογενειακό τραπέζι
* Η μητέρα δεν εργαζόταν, ήταν πιο κοντά στα παιδιά της
* Τελετουργικά, γιορτές και σημαντικά γεγονότα (βαπτίσεις – γάμοι- αρραβώνες) γίνονταν στο σπίτι, μεγάλο συναισθηματικό δέσιμο με τις παραδόσεις και έντονες μνήμες που συνδέουν τα μέλη με το σπίτι και την οικογένεια

***Αλλά :***

* Αυστηρότητα ηθών που έφτανε συχνά στην υπερβολή- τυπολατρία
* Συνωστισμός μελών στον ίδιο χώρο, έλλειψη προσωπικού χώρου
* Κακές συνθήκες υγιεινής, ανέχεια
* Αυστηρή ιεραρχία και τυφλή υπακοή στον αρχηγό της οικογένειας, περιορισμός ελεύθερης έκφρασης
* Η γυναίκα ήταν υποδεέστερη του άνδρα

**Οι εξωτερικοί κοινωνικοί παράγοντες που έχουν επηρεάσει την οικογένεια**

 Η οικογένεια, ως πυρήνας της κοινωνικής ζωής, θα ήταν αδύνατον να παραμείνει ανεπηρέαστη από τις μεγάλες κοινωνικές ανακατατάξεις των τελευταίων χρόνων . Πιο συγκεκριμένα:

* Η σημαντικότερη αλλαγή επήλθε με την εξάπλωση του φεμινισμού και την είσοδο των γυναικών στην αγορά εργασίας . Η χειραφέτηση και η οικονομική ανεξαρτησία των γυναικών, η συμμετοχή τους στην παραγωγή και η διεύρυνση των δικαιωμάτων τους, άλλαξε κατά πολύ τους παραδεδομένους ρόλους και των δύο φύλων μέσα στην οικογένεια.
* Τις ραγδαίες τεχνολογικές εξελίξεις των τελευταίων δεκαετιών ακολούθησε μια μεγάλη κρίση όλων των παραδοσιακών αξιών και δομών. Ανάμεσά τους και ο θεσμός της οικογένειας, που υπέστη ισχυρά χτυπήματα στη συνοχή και τον τρόπο λειτουργίας του . Η τεχνολογία και τα επιτεύγματά της περιόρισαν το διάλογο και την επικοινωνία ανάμεσα στα μέλη της .
* Η παγκοσμιοποίηση, ίσως η μεγαλύτερη κοινωνική μεταβολή του αιώνα, δεν άφησε ανέγγιχτη την οικογενειακή ζωή. Τα ξενόφερτα πρότυπα ζωής και ο μοντερνισμός προβάλλουν και καλλιεργούν τον ατομικισμό μέσα στην κοινωνία και όχι τους οικογενειακούς δεσμούς .
* Η λειτουργία της οικογένειας έχει επηρεαστεί και από το μοντέρνο τρόπο ζωής, με τους ταχύτατους και αγχωτικούς ρυθμούς του . Οι απαιτήσεις, η ζωή στις μεγαλουπόλεις και η καθημερινή υπερένταση έκαναν τις ανθρώπινες σχέσεις δυσαρμονικές . Η αποξένωση των σημερινών κοινωνιών είναι ένας ακόμη παράγοντας αλλαγής του τοπίου μέσα στην οικογένεια .

**Οι αλλαγές στη δομή και τη λειτουργία της σύγχρονης οικογένειας**

Οι παραπάνω εξωτερικοί κοινωνικοί παράγοντες άφησαν το στίγμα τους στον οικογενειακό θεσμό. Οι αλλαγές που έχουν προκαλέσει στη δομή και τη λειτουργία του είναι:

* Στη σύγχρονη οικογένεια οι ρόλοι του ζευγαριού έχουν αλλάξει κατά πολύ . Τα δικαιώματα και οι υποχρεώσεις των συζύγων και γονιών δεν είναι σύμφωνες με το παραδοσιακό μοντέλο, που ήθελε τη γυναίκα – μητέρα εντός, και τον άνδρα – πατέρα εκτός σπιτιού .
* Επίσης, η οικογένεια έχει χάσει τις παλαιότερες λειτουργίες της ως φορέας αγωγής και εκπαίδευσης. Τον ρόλο αυτό έχουν αναλάβει άλλοι φορείς, με την οικογένεια να αποδυναμώνεται σημαντικά .
* Η δημιουργία οικογένειας είναι σήμερα, στην πλειοψηφία των περιπτώσεων, αποτέλεσμα της ελεύθερης επιλογής των ατόμων . Δεν επιβάλλεται από εξωγενείς παράγοντες και δεν εξυπηρετεί τις σκοπιμότητες του παρελθόντος .
* Η μικρή, πυρηνική, συχνά και μονογονεϊκή, οικογένεια είναι το κυρίαρχο μοντέλο, αφήνοντας στο παρελθόν τον πολυάριθμο και εκτεταμένο πρόγονό της .
* Τέλος, μια πολύ σημαντική αλλαγή έχει συντελεστεί και στη φύση της σχέσης μεταξύ των μελών. Επικρατεί δημοκρατία και ελευθερία και προκρίνεται ο διάλογος, αντί του αυταρχισμού της παλιάς πατριαρχικής οικογένειας .

**Αίτια της κρίσης του θεσμού της οικογένειας**

* Η γενικότερη έκλυση των ηθών και χαλάρωση των θεσμών έχει επηρεάσει και τη δομή της σημερινής οικογένειας. Στις μέρες μας οι διαχρονικές αξίες πάνω στις οποίες δομείται η συνοχή και συγκρότηση του κοινωνικού ιστού έχουν παρέλθει σε παρακμή, αφού οι νέοι δε διδάσκονται, δεν ενημερώνονται για τη σπουδαιότητά τους . Αντίστοιχα και ο θεσμός της οικογένειας έχει χάσει την αίγλη του, αφού δε λαμβάνεται υπόψη η συμβολή του στην εκπαίδευση, την αγωγή, την κοινωνικοποίηση των μελών του .
* Οι αγχωτικοί ρυθμοί ζωής, η εντατικοποίηση της εργασίας που απορροφά όλο το διαθέσιμο χρόνο των μελών με άμεσο επακόλουθο την έλλειψη ελεύθερου χρόνου και της φυσικής παρουσίας των γονιών από το σπίτι δεν αφήνουν περιθώρια δημιουργικής επικοινωνίας των μελών της οικογένειας . Η υπερεργασία, ο καταναλωτισμός, η αναζήτηση της υλικής ευδαιμονίας καλύπτουν τον ελεύθερο χρόνο με δραστηριότητες που αποξενώνουν την οικογένεια και δε δημιουργούν ισχυρά ερείσματα για τη συνέχιση του θεσμού .
* **Η τεχνολογική ανάπτυξη και ο καταμερισμός της εργασίας** συντέλεσαν, ώστε η οικογένεια να χάσει τον παραδοσιακό της χαρακτήρα. Διαφοροποιήθηκαν οι ρόλοι των μελών της οικογένειας, αφού αποτελεί πλέον γεγονός η χειραφέτηση της γυναίκας, η οικονομική ανεξαρτησία της, η εμπλοκή της στην παραγωγική διαδικασία.Πολλοί υποστηρίζουν ότι η χειραφέτηση των γυναικών και η οικονομική τους ανεξαρτησία μαζί με τη συνακόλουθη ανεξαρτησία των παιδιών από τη νεαρή ηλικία υπήρξαν παράγοντας που επέτειναν την κρίση στην οικογένεια . Η ισότητα των δύο φύλων διατάραξε τη δομή της οικογένειας, καθώς προκάλεσε σύγχυση στο ρόλο των συζύγων, επέφερε αναστάτωση στη δομή της οικογένειας, απαίτησε τον επαναπροσδιορισμό στη σχέση του ζευγαριού . Την ίδια στιγμή η τάση των νέων να αποκόβονται νωρίς από την οικογενειακή εστία αποδεικνύει την αποστασιοποίησή τους από τα κοινά θέλω και τη συλλογική προσπάθεια της οικογένειας. Απρόσωπο συναισθηματικό κλίμα στο σπίτι  λόγω της απουσίας της μητέρας- έλλειψη τελετουργικών και ιδιαίτερων γεγονότων εντός της οικίας που να δημιουργούν έντονες μνήμες και θετικά συναισθήματα  προσμονής, αποξένωση από συγγενείς-  χαλαρό συναισθηματικό δέσιμο της οικογένειας – έλλειψη ζεστασιάς , θαλπωρής και φροντίδας.
* Το χάσμα των γενεών είναι ακόμη ένας παράγοντας που κλυδωνίζει επικίνδυνα το οικογενειακό οικοδόμημα . Η έλλειψη επικοινωνίας, η αδυναμία αλληλοκατανόησης και αλληλοσεβασμού των διαφορετικών αναγκών κάθε μέλους διαμορφώνει ένα συγκρουσιακό κλίμα, αποξενώνει και οδηγεί ακόμα και σε ρήξη, σε διάλυση της οικογένειας . Εκλείπει σε τέτοιες περιπτώσεις, η βαθιά και ουσιαστική αγάπη, η ψυχική και συναισθηματική επαφή, το αληθινό ενδιαφέρον της μιας γενιάς για την άλλη .
* Η προβολή ξενόφερτων οικογενειακών προτύπων με τη βοήθεια των μέσων ενημέρωσης γεννά ένα κλίμα μιμητισμού στην προσπάθεια ταύτισης με πιο αναπτυγμένα δυτικά κυρίως κράτη. Η ελευθεριότητα των ηθών και η ανεκτικότητα σε ασύδοτες συμπεριφορές σηματοδοτούν την έλλειψη της αυθεντικής εικόνας της οικογένειας και την προσπάθεια προσαρμογής της σε ξενόφερτες μορφές με αφομοίωση στοιχείων που δε συνάδουν με την παραδοσιακή δομή και λειτουργία της .
* **Ο καταναλωτισμός** οδήγησε στην απόκτηση όλο και περισσότερων αγαθών και οι υλικές ανάγκες υποσκέλισαν τις συναισθηματικές. Ο υλικός ευδαιμονισμός απαιτεί περισσότερο χρόνο εργασίας που καταλήγει σε σωματική και ψυχική κόπωση και περιορίζει την κάλυψη των συναισθηματικών αναγκών της οικογένειας.
* **Τα οικονομικά προβλήματα** που αποτελούν απόρροια του καταναλωτισμού . Η αδυναμία ανταπόκρισης στις διαρκώς αυξανόμενες υλικές ανάγκες καταλήγει σε αναπόφευκτες συγκρούσεις.
* **Η απομάκρυνση απ’ τη φύση** , η ζωή στις απρόσωπες μεγαλουπόλεις ,σε ψυχρές κι απρόσωπες πολυκατοικίες οδηγούν σε μεγάλα συναισθηματικά αδιέξοδα , σε συγκρουσιακές καταστάσεις , σε αίσθημα μοναξιάς τα οποία μεταφέρονται εντός της οικογένειας.
* **Ο ατομισμός του σύγχρονου ανθρώπου** συντελεί στην κατάρρευση των διαπροσωπικών συναισθηματικών δεσμών. Κυριαρχεί ο εγωισμός, η ευθυνοφοβία, το ενδιαφέρον για εκπλήρωση αποκλειστικών προσωπικών οραμάτων. Οι άνθρωποι δεν υποχωρούν στις ανάγκες και τις επιθυμίες των άλλων.
* **Η τέλεση πρώιμων γάμων** και η βεβιασμένη δημιουργία οικογένειας είναι αποτέλεσμα της ανωριμότητας  και συντελεί στην αδυναμία ανάληψης των οικογενειακών ευθυνών.
* **Η ανδροκρατική μορφή της οικογένειας,** όπου υπάρχει. Η ανισοτιμία ανάμεσα στον άνδρα και στη γυναίκα προκαλεί σύγκρουση και επιφέρει δυσαρμονία στη συμβίωση. Αυτή η σύγκρουση έχει κυρίως αρνητικό αντίκτυπο στα παιδιά.
* Οι οικογενειακοί δεσμοί διαβρώνονται λόγω της**πολύχρονης εξάρτησης των νέων από τους γονείς**λόγω ανεργίας, λόγω σπουδών κλπ. Ταυτόχρονα αυτή η εξάρτηση, δεν οδηγεί στην ωριμότητα και την ανεξαρτησία . Επιπλέον απομακρύνει τους νέους από την προοπτική δημιουργία της δικής τους οικογένειας.
* **Ο αυξανόμενος αριθμός των διαζυγίων.**
* **Η μείωση των γάμων.**
* **Η προτίμηση συμβίωσης κυρίως από τους νέους ανθρώπους.**

**ΣΥΝΕΠΕΙΕΣ ΤΟΥ ΦΑΙΝΟΜΕΝΟΥ ΤΗΣ ΚΡΙΣΗΣ ΤΗΣ ΟΙΚΟΓΕΝΕΙΑΣ**

**Σε ατομικό επίπεδο:**

**1.**Τραυματικές εμπειρίες (ασταθής πνευματική και ψυχολογική συγκρότηση).

**2.**Αδυναμία κοινωνικοποίησης.

**3.**Αδυναμία προσφοράς και δημιουργικής δράσης.

**4.**Αποξένωση – αντικοινωνική συμπεριφορά (ατομικισμός – αδιαφορία για τα «κοινά»).

**5.**Δημιουργία περιθωριακών ατόμων.

**Σε κοινωνικό επίπεδο:**

**1.**Η οικογένεια μεταβάλλεται σε νοσογόνο κύτταρο της κοινωνίας.

**2.**Επικρατεί κοινωνική ανισότητα. Εμφανίζονται φαινόμενα κοινωνικής παθογένειας (βία, εγκληματικότητα, ναρκωτικά) και γενικά αποκλίνουσα συμπεριφορά.

**3.**Αποξένωση κοινωνικών σχέσεων – ενίσχυση ανταγωνιστικών σχέσεων, συγκρούσεις.

**4.**Αμφισβήτηση αξιών, κρίση θεσμών, επικράτηση ρευστότητας μέσα στην κοινωνία.

**5.**Υπογεννητικότητα. Τα ζευγάρια δεν μπορούν να αναλάβουν τις ευθύνες της ανατροφής ενός παιδιού, λόγω των οικονομικών δυσκολιών της σύγχρονης κοινωνικής πραγματικότητας.

 **Προτάσεις για να προστατέψει η οικογένεια τους νέους από τους κινδύνους**

* Η ανάληψη από την οικογένεια του εκπαιδευτικού της ρόλου μπορεί να προστατεύσει τους νέους από τωρινούς και μελλοντικούς κινδύνους . Η γαλούχηση με σεβασμό των ιδανικών κι αξιών που εδραιώνουν την ιστορία ενός έθνους μπορεί να αποδειχτεί πολύτιμος αρωγός σε περιόδους κρίσης και αμφισβητήσεων. Οι γονείς οφείλουν να συνειδητοποιήσουν ότι αποτελούν τους κύριους φορείς παιδαγωγικής κατάρτισης των νέων και συνακόλουθα ηθικής και πολιτικής διαπαιδαγώγησης .
* Παράλληλα, η οικογένεια χρειάζεται να φροντίζει για την κοινωνικοποίηση των νεαρών μελών της, έτσι ώστε να καλλιεργεί πνεύμα συνεργασίας, αλληλεγγύης, κοινωνικής συνοχής και συσπείρωσης. Με τέτοια ιδανικά μπορούν να αναγνωρίσουν, να μελετήσουν και να αντιμετωπίσουν τους κινδύνους που καραδοκούν .
* Συνάμα με καλλιέργεια κλίματος φιλελευθερισμού, αλλά όχι ασυδοσίας και ανεξέλεγκτης δράσης, μπορεί η οικογένεια, οι γονείς να διαπλάσουν πολίτες ενεργούς, με αναπτυγμένη κρίση και προσωπική βούληση, ανθρώπους που δεν παρασύρονται, δεν χειραγωγούνται, αλλά ελεύθερα σκεπτόμενοι συμμετέχουν στις δημοκρατικές διαδικασίες και διεκδικούν τα δικαιώματά τους .
* Βέβαια, όλα τα παραπάνω απαιτούν την ενίσχυση του θεσμού της οικογένειας, μια ενίσχυση που θα πρέπει να αποτελεί μέριμνα της πολιτείας με μέτρα προστασίας για μητέρες και παιδιά, ώστε να προστατεύεται και να ενισχύεται η επιλογή της δημιουργίας οικογένειας . Ταυτόχρονα, τα μέλη της οικογένειας θα πρέπει να προτάσσουν τον διάλογο ως μέσο εποικοδομητικής επαφής, να ενδιαφέρονται με ειλικρίνεια ο ένας για τον άλλο, να δημιουργούν ένα κλίμα θαλπωρής και προστασίας, ένα περιβάλλον ασφάλειας και ηρεμίας .
* **Οικογενειακός προγραμματισμός και αγωγή:**Τα νέα ζευγάρια είναι αναγκαίο να έχουν πλήρη επίγνωση και πληροφόρηση για τα πιθανά προβλήματα που θα αντιμετωπίσουν κατά τη δημιουργία οικογένειας.
* **Στήριξη της μητέρας**: Η μητέρα είναι απαραίτητο να υποστηρίζεται , προκειμένου να είναι ικανή να ανταποκρίνεται στους πολλαπλούς ρόλους της ως εργαζόμενη, σύζυγος, μητέρα. Εκτός από τη συμβολή του συζύγου , είναι αναγκαία και η παροχή βοήθειας από την πολιτεία μέσω της δημιουργίας βρεφονηπιακών σταθμών και ολοήμερων σχολείων, μέσω της χρηματικής στήριξης σε μονογονεϊκές οικογένειες και νέες μητέρες.
* **Παιδεία**: παροχή κατάλληλης παιδείας, ώστε τα μελλοντικά ζευγάρια να αποκτήσουν αξίες και εφόδια προκειμένου να επιτύχουν μία αρμονική συμβίωση. Τα εφόδια αυτά είναι: η ικανότητα συμμετοχής σε ένα δημιουργικό διάλογο, ο αλληλοσεβασμός, η ανάληψη ευθυνών, η ελεύθερη βούληση. Με τη βοήθεια της παιδείας είναι δυνατόν ν’ αντιμετωπιστούν μέσω του διαλόγου ,τα φαινόμενα εκείνα που αποδυναμώνουν τους δεσμούς των μελών της οικογένειας (ευδαιμονιστική αντίληψη, καταναλωτικό πνεύμα, ατομικισμός, αντικοινωνικό πνεύμα).
* **Επαγγελματική και οικονομική αποκατάσταση των νέων,** οι οποίοι χωρίς το άγχος της επιβίωσης , θα μπορέσουν να δημιουργήσουν ένα ευχάριστο οικογενειακό κλίμα , απαραίτητο για την ανατροφή ευτυχισμένων παιδιών.
* **Εκσυγχρονισμός του οικογενειακού δικαίου:**Να δημιουργηθεί το κατάλληλο νομικό πλαίσιο, το οποίο θα στηρίζει όλες τις μορφές οικογένειας και κυρίως τις πιο ευπαθείς όπως τις μονογονεϊκές .
* **Πληροφόρηση και ενημέρωση των γονιών** για θέματα που αφορούν τη σωστή διαπαιδαγώγηση των παιδιών.
* **Καταπολέμηση του αυταρχισμού** και την καλλιέργεια ενός κλίματος δημοκρατικής οικογενειακής ζωής.
* **Πληροφόρηση των νέων για τις οικογενειακές υποχρεώσεις**, ώστε έτσι να μην προχωρούν απροετοίμαστοι προς το γάμο. Προς αυτή την κατεύθυνση μπορούν να συμβάλλουν η **οικογένεια, το σχολείο και η πολιτεία**.

**Επίλογος** Η οικογένεια ήταν και πρέπει να εξακολουθήσει να είναι ο ακρογωνιαίος λίθος της δημιουργίας, της ανάπτυξης, της προόδου ατόμων και κοινωνιών . Δυστυχώς, η βαθιά κρίση που διέρχεται, μια κρίση την οποία έχει επιτείνει και η οδυνηρή οικονομική κατάσταση, γεννά συναισθήματα δυσπιστίας απέναντι στο θεσμό της, ο οποίος αποδυναμώνεται και χάνει τις βάσεις πάνω στις οποίες στηριζόταν για ολόκληρες γενιές . Δεν είναι όμως τόσο αργά, καθώς μπορούμε με υπευθυνότητα να επιστρέψουμε στην παραδοσιακή μορφή των οικογενειακών σχέσεων που προωθούν την αρμονική συνύπαρξη των μελών, τα οποία σε ατμόσφαιρα συνεργασίας και αλληλεγγύης επιδιώκουν την προσωπική, αλλά κυρίως την συλλογική ευημερία .

**Επίλογος** Το μέλλον του θεσμού της οικογένειας δεν μπορεί να προβλεφθεί με ακρίβεια . Είναι αμφίβολο αν οι κλυδωνισμοί που υφίσταται θα οδηγήσουν σε κατάργηση του θεσμού ή στην ανάδειξη μιας ανανεωμένης μορφής του . Το σίγουρο είναι, πως, ανεξάρτητα από την τύχη που επιφυλάσσει το μέλλον στην οικογένεια, η αξία και η συμβολή της στον ανθρώπινο πολιτισμό θα παραμείνει ανεκτίμητη .

**Μητρότητα**

Η μητρότητα συνιστά αναμφίβολα μια έννοια καίριας σημασίας, μιας και αποτελεί απολύτως αναγκαία διαδικασία για τη διασφάλιση της συνέχισης, όχι μόνο της ανθρώπινης ζωής, αλλά και κάθε εθνικής υπόστασης. Κάθε χώρα, επομένως, -και πολύ περισσότερο εκείνες που βρίσκονται αντιμέτωπες με φαινόμενα υπογεννητικότητας-, οφείλει να εφαρμόζει κάθε απαραίτητο μέτρο για την προστασία της. Όπως είναι, άλλωστε, σαφές, η απόκτηση και η ανατροφή ενός παιδιού -ιδίως στη σύγχρονη εποχή- κοστίζει τόσο σε επίπεδο χρημάτων όσο και σε επίπεδο χρόνου. Η Πολιτεία οφείλει, άρα, μεταξύ άλλων, να φροντίσει για τα ακόλουθα ζητήματα:

* **Οικονομική ενίσχυση πολύτεκνων και μονογονεϊκών οικογενειών**. Μια πολύτεκνη οικογένεια, όπως και μια μητέρα που καλείται να μεγαλώσει μόνη της το παιδί της, έχουν να αντιμετωπίσουν αυξημένα οικονομικά βάρη, τα οποία πιθανώς δεν μπορούν να καλύψουν με τους δικούς τους και μόνο οικονομικούς πόρους. Το κράτος οφείλει, λοιπόν, να εκφράζει τη στήριξή του τόσο απέναντι σ’ εκείνες τις οικογένειες που αποκτούν τρία και παραπάνω παιδιά, όσο και απέναντι στις γυναίκες που για τον οποιονδήποτε λόγο αναγκάζονται -ή επιλέγουν- να αναθρέψουν μόνες τους το παιδί τους.
* Ας μη λησμονούμε πως τόσο **η διαδικασία του τοκετού, όσο και ο αναγκαίος εξοπλισμός για τη φροντίδα και την ανατροφή του βρέφους, μεταφράζονται σε σημαντικά χρηματικά ποσά,** τα οποία δεν μπορούν να καλυφθούν πλέον απ’ όλους τους πολίτες, και τα οποία μπορούν να λειτουργήσουν αποτρεπτικά τόσο για τους νέους ανθρώπους που σκέφτονται να αποκτήσουν το πρώτο τους παιδί, όσο και για τις οικογένειες που θέλουν να αποκτήσουν περισσότερα του ενός.
* **Μέριμνα για τη φύλαξη των βρεφών και των μικρών παιδιών**. Το βρέφος από την πρώτη κιόλας στιγμή της ύπαρξής του απαιτεί τη συνεχή παρουσία κάποιου ανθρώπου για τη φροντίδα, αλλά και για την προφύλαξή του∙ μια υποχρέωση που δεν μπορεί να καλυφθεί επαρκώς μόνο από τη μητέρα του. Αν, μάλιστα, η μητέρα αυτή είναι μόνη της, χωρίς σύζυγο και χωρίς τους γονείς της, τότε βρίσκεται αντιμέτωπη με εξαιρετικά δύσκολες καταστάσεις, εφόσον δεν μπορεί να λείψει στιγμή απ’ το πλευρό του μωρού της, τη στιγμή όμως που έχει να καλύψει πλείστες υποχρεώσεις που απαιτούν την παρουσία της εκτός του σπιτιού. Πολύ περισσότερο, βέβαια, όταν λίγες βδομάδες μετά οφείλει να επιστρέψει στην εργασία της, προκειμένου να έχει τα αναγκαία έσοδα για να συντηρήσει τον εαυτό της και το παιδί της.
* **Έμπρακτη στήριξη της μητρότητας**, επομένως, δεν μπορεί να νοηθεί χωρίς την ύπαρξη και την απρόσκοπτη λειτουργία χώρων φύλαξης για τα βρέφη, αλλά και για τα μικρά παιδιά, ώστε η κάθε μητέρα να μπορεί να εργάζεται ή να μπορεί να εκπληρώνει τις όποιες καθημερινές υποχρεώσεις.
* **Προστασία των εργασιακών δικαιωμάτων της γυναίκας, πριν και μετά την απόκτηση του παιδιού**. Έχει κατά καιρούς διαπιστωθεί πως στον ιδιωτικό κυρίως τομέα το ενδεχόμενο απόκτησης παιδιού από τις γυναίκες υπαλλήλους δημιουργεί προβληματισμό, αν όχι ενόχληση, στις διάφορες εταιρείες, εφόσον προκύπτει μια ανεπιθύμητη διακοπή στη ροή της εργασίας και στην επαφή της υπαλλήλου με την πορεία των υπό εξέλιξη υποθέσεων και εργασιών.
* **Αποτελεί, επομένως, υποχρέωση της Πολιτείας να διασφαλίζει πλήρως τα εργασιακά δικαιώματα των γυναικών, όπως σαφώς και το να μην αποτελεί η μητρότητα ανασταλτικό παράγοντα στην επαγγελματική τους αποκατάσταση και εξέλιξη.**
* Θα πρέπει να σημειωθεί πως ο νόμος απαγορεύει την απόλυση εργαζόμενης γυναίκας τόσο κατά την περίοδο της κύησης, όσο και κατά το πρώτο διάστημα μετά την απόκτηση του παιδιού, προφυλάσσοντας έτσι τις γυναίκες υπαλλήλους από άδικες απολύσεις∙ απολύσεις που θα καθιστούσαν τη μητρότητα ανεπιθύμητη κατάσταση, εφόσον θα οδηγούσε τις γυναίκες στην ανεργία.
* **Προστασία του δικαιώματος στο θηλασμό**. Ο μητρικός θηλασμός είναι πολλαπλά ωφέλιμος τόσο για την υγεία του βρέφους όσο και για την υγεία της ίδιας της μητέρας. Είναι σημαντικό, επομένως, να διασφαλίζονται οι απαραίτητες συνθήκες, ώστε η νέα μητέρα να μπορεί απρόσκοπτα να τηρεί το πρόγραμμα θηλασμού του μωρού της. Ο θηλασμός είναι και πρέπει να αντιμετωπίζεται ως μια απόλυτα φυσική διαδικασία, που απαιτεί το σεβασμό όλων.
* **Προφύλαξη του τοκετού από την κερδοσκοπία και στήριξη της επαρχίας**. Το γεγονός ότι τα δημόσια μαιευτήρια δεν επαρκούν για να καλύψουν τις πάγιες ανάγκες του πληθυσμού, οδηγεί πολλές γυναίκες στα ιδιωτικά μαιευτήρια, τα οποία τείνουν να κοστολογούν ακριβά τις υπηρεσίες που παρέχουν, ενώ δε διστάζουν να προωθούν την επιλογή της καισαρικής -που τους αποδίδει περισσότερα κέρδη- ακόμη κι όταν δεν είναι αναγκαία.
* **Σημαντικό, άλλωστε, είναι το πρόβλημα που αντιμετωπίζουν οι γυναίκες στις απομακρυσμένες περιοχές της χώρας και ιδίως στα μικρά νησιά, καθώς δεν έχουν τη δυνατότητα της άμεσης πρόσβασης στο μαιευτήριο σε περίπτωση που παρουσιαστεί κάποια περιπλοκή.**
* **Παροχή ψυχολογικής στήριξης στις νέες μητέρες.** Η κύηση και η διαδικασία τοκετού προκαλούν σημαντική συναισθηματική ένταση στη νέα μητέρα, επηρεάζουν δραστικά τα επίπεδα ορμονών στο σώμα της και σηματοδοτούν συνάμα μια ριζική αλλαγή στη ζωή της. Όλα αυτά έχουν ως συνέπεια η νέα μητέρα να βρίσκεται αντιμέτωπη με τον ενδεχόμενο της επιλόχειας κατάθλιψης, μιας ιδιαίτερα επικίνδυνης κατάστασης για τη συναισθηματική και ψυχολογική της υγεία. **Κρίνεται, άρα, εξαιρετικά σημαντικό να υπάρχουν οι κατάλληλες δομές από την Πολιτεία, ώστε κάθε νέα μητέρα να έχει πρόσβαση στην αναγκαία ψυχολογική στήριξη, προκειμένου να αντιμετωπίζει έγκαιρα και αποτελεσματικά τέτοιου είδους ζητήματα.**
* **Προφύλαξη από περιστατικά ενδοοικογενειακής βίας**. Οι ποικίλες αλλαγές που προκύπτουν με τον ερχομό ενός μωρού στη ζωή του ζευγαριού, όπως και οι αυξημένες οικονομικές ανάγκες, δημιουργούν συχνά ανεπιθύμητες εντάσεις, που ενδέχεται να καταλήξουν είτε σε σωματική είτε -συχνότερα- σε ψυχολογική βία εις βάρος της νέας μητέρας. **Είναι, άρα, σημαντικό να υπάρχουν οι κατάλληλες δομές, ώστε η νέα μητέρα να μπορεί να αναζητήσει έγκαιρα στήριξη και βοήθεια.**
* **Έγκαιρη ενημέρωση για την πρόληψη ανεπιθύμητων κυήσεων και αμβλώσεων**. Τότε η εγκυμοσύνη αντιμετωπίζεται ως τελείως άκαιρη και ως πηγή μεγάλης στενοχώριας για τις νέες αυτές γυναίκες και τις οικογένειές τους, με αποτέλεσμα να επιλέγεται, όχι δίχως σημαντικό προβληματισμό, η άμβλωση.
* Πρόκειται για μια διαδικασία που τραυματίζει συναισθηματικά -κάποτε και σωματικά- τη νέα γυναίκα, προκαλώντας της πλήθος ενοχών και τύψεων, και δημιουργώντας της αρνητικά συναισθήματα απέναντι στον εαυτό της. **Είναι, δίχως άλλο, αναγκαίο να υπάρχει έγκαιρη ενημέρωση, ήδη από τα χρόνια της Δευτεροβάθμιας Εκπαίδευσης, σχετικά με την αντισύλληψη και τη σεξουαλική δραστηριότητα, ώστε η εγκυμοσύνη να αποτελεί απόρροια μόνο συνειδητής επιλογής και όχι πρώιμων σεξουαλικών πειραματισμών.**